KOMMISSIONENS AFGØRELSE af 23. november 1995 om ophævelse af henstilling 80/823/EØF om rationel udnyttelse af energi i industrivirksomheder (95/505/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab, og
ud fra følgende betragtninger:
Kommissionens henstilling 80/823/EØF (1) blev vedtaget med det sigte at iværksætte fællesskabsprogrammet »Energibus« samt at oprette en database vedrørende et fællesskabssystem til information, teknisk bistand og konsultation igennem de sidste ti år;
i dag eksisterer »Energibus«-programmet ikke længere, og principperne i henstilling 80/823/EØF er inkorporeret i Rådets direktiv 93/76/EØF af 13. september 1993 om begrænsning af kuldioxidemissionerne gennem en forbedring af energieffektiviteten (2);
Kommissionen er ophørt med at indlægge data i ovennævnte databaser, og endvidere er aftalen mellem Kommissionen og de parter, der var interesserede i gennemførelsen af målsætningerne i »Energibus«-programmet, udløbet;
henstilling 80/823/EØF er blevet overhalet af udviklingen i Fællesskabets lovgivningsproces, og dens eksistens er således ikke længere berettiget -
TRUFFET FØLGENDE AFGØRELSE:
Eneste artikel
Henstilling 80/823/EØF ophæves.
Udfærdiget i Bruxelles, den 23. november 1995.